།རིག་འཛིན་སྟག་ཤམ་རྡོ་རྗེའི་གཏེར་ལུང་ལས། ཡོན་ཏན་གདུལ་བྱ་སྨད་ཀྱི་ཕྱོགས་ནས་འབྱུང་༔ རྡོ་རྗེའི་མིང་ཅན་བརྟུལ་ཞུགས་སྟོབས་པོ་ཆེ༔ ཕྱག་རྫོགས་ཀློང་གྱུར་རྟ་མགྲིན་བཀའ་

༄༅། །བབས་དང་༔ བླ་མ་རྡོ་རྗེ་གྲོ་ལོད་ཞལ་མཇལ་བའི༔ སྐལ་ལྡན་སྐྱེས་བུ་དེ་ཡིས་གདུལ་བྱ་སྡུད༔ རྫུ་འཕྲུལ་སྤྲུལ་པའི་སྐལ་ལྡན་མང་འབྱུང་ནས༔ ཀཿཐོག་ཕྱོགས་སུ་སྟོན་པའི་དབང་དུ་
འདུག༔ བཤད་སྒྲུབ་བསྟན་པ་གཞལ་དུ་མེད་པ་འབྱུང་༔ ཞེས་སོགས་རྡོ་རྗེའི་ལུང་བསྟན་དུ་མས་དཔང་པོ་བྱས་པ་བཞིན་དཔལ་རྡོ་རྗེ་སེམས་དཔའི་ཡེ་ཤེས་གཟུགས་གཞན་དུ་བསྒྱུར་བ་གསང་བདག་རྡོ་
རྗེ་ཆོས། སངས་རྒྱས་དངོས་ཀྱི་བླ་མ་རྒྱལ་ཆེན་ཨིནྡྲ་བྷཱུ་ཏི། སློབ་དཔོན་ཧཱུྃ་ཆེན་ཀ་ར། གནུབས་ནམ་མཁའི་སྙིང་པོ། ཟུར་ཆུང་ཤེས་རབ་གྲགས། དྭགས་སྒོམ་ཚུལ་ཁྲིམས་སྙིང་པོ། ཞིག་པོ་ཉི་མ་
སེང་གེ། གྲུབ་ཐོབ་མ་ཎི་རིན་ཆེན། ཤངས་སྟོན་རྒྱལ་མཚན་འབུམ། འཁོན་སྟོན་བཟང་པོ་དཔལ། རི་ཁྲོད་པ་དར་མ་རྒྱལ་མཚན། མུང་པོ་གཏེར་སྟོན་བྱང་ཆུབ་གླིང་པ་དཔལ་གྱི་རྒྱལ་མཚན།
ཀཿཐོག་པ་ཚུལ་ཁྲིམས་འབུམ་པ། ཀོང་པོ་སངས་རྒྱས་གླིང་པའི་སྲས་བརྒྱུད་སངས་རྒྱས་བློ་གྲོས། སྟག་ལུང་པ་མཁས་གྲུབ་ངག་དབང་གྲགས་པ། ཕག་གྲུ་བདག་པོ་ཀུན་དགའ་ལེགས་པ། ཀུན་
མཁྱེན་སངས་རྒྱས་འཕེལ། གོང་དཀར་རྡོ་རྗེ་གདན་པའི་སློབ་མ་རྒྱ་སྟོན་རིག་པའི་གློག་ཕྲེང་། འཁོན་རིགས་བདག་སྨྱོན་ཀུན་དགའ་ལེགས་པ། རཏྣའི་གདུང་བརྒྱུད་ཀུན་དགའ་བསྟན་འཛིན།

འཁྲུལ་ཞིག་ཆེན་པོ་དབང་དྲག་རྒྱ་མཚོ། སྟག་བླ་གྲུབ་དབང་པདྨ་ནོར་བུ་སྟེ། དེ་རྣམས་ནི་རྗེ་ཉིད་ཀྱིས་སྩལ་བའི་སྐྱེ་ཕྲེང་གསོལ་འདེབས་ཡིད་བཞིན་དབང་གི་ཕྲེང་བ་ལས་བྱུང་བ་དང་། གཞན་ཡང་
ཀློང་གསལ་སྟག་ཤམ་སོགས་ཀྱི་གཏེར་ལུང་དང་། རྗེ་ཉིད་ཀྱི་དག་པའི་གཟིགས་སྣང་སོགས་དང་བསྟུན་ན། སྟོན་པའི་སྤྱན་སྔར་དགྲ་བཅོམ་པ་ལྷ་མིག་རྣམ་པར་དག་པ་མ་འགག་པ། རྒྱ་གར་དུ་གྲུབ་
ཆེན་ནག་པོ་སྤྱོད་པ་ཆེན་པོ། ཁ་ཆེ་རིན་ཆེན་རྡོ་རྗེ། གྲུབ་ཆེན་ལ་ལི་ཏའི་གཟུངས་མ། རྒྱ་གར་ཤར་ཕྱོགས་ཀྱི་རྒྱལ་པོ། ལྷོ་ཕྱོགས་རྒྱ་མཚོའི་འགྲམ་དུ་ཚོང་དཔོན་གྱི་རིགས་ལས་གྱུར་པའི་རྣལ་འབྱོར་
པ༑ བོད་ཡུལ་དུ་ཀཿཐོག་པ་བྱམས་པ་འབུམ་པ། ལྷ་རི་པ་ནམ་མཁའ་འོད། ཙཱ་རི་རས་པ་བྱང་ཆུབ་འབུམ། ལྷོ་བྲག་པ་སློབ་དཔོན་ཨེ་མ། མཁས་པ་གཙང་ནག་པ། སྟག་ལུང་པ་སངས་རྒྱས་དབོ
ན༑ དབུས་པ་བློ་གསལ། ས་བཟང་མ་ཏི་པཎ་ཆེན། འབྲི་གུང་པ་རྡོ་རྗེ་རྒྱལ་པོ། ཀུན་མཁྱེན་བོ་དོང་པའི་སློབ་མ་ཤངས་པ་རས་ཆེན་བསོད་ནམས་མཆོག་གྱུར། ཀུན་སྐྱོད་གླིང་པའི་སྲས་དབང་ཆེན་
ཉི་ཟླ་བཟང་པོ། རྗེ་བཙུན་ཏཱ་ར་ནཱ་ཐ། དེ་དང་ཐུགས་རྒྱུད་གཅིག་པའི་རྒྱལ་ཚབ་ཡེ་ཤེས་རྒྱ་མཚོ། ལྷོ་འབྲུག་པ་མཐུ་ཆེན་ངག་དབང་རྣམ་རྒྱལ་སོགས་ཐོར་བུར་གསུངས་པས་མཚོན་མཁས་ཤིང་གྲུབ་

༄༅། །པའི་སྐྱེས་རབས་མེ་ཏོག་མནྡཱ་རའི་ཕྲེང་བ་ལྟར་ཚར་དུ་དངར་བའི་མཐར། ཕྱོགས་དེར་ཡོངས་སུ་གྲགས་པ་ལྟར་ན་སྐུ་སྐྱེད་པའི་ཡབ་ཆེན་པོ་རྡུའི་རིགས་ཞེས་འོད་གསལ་ལྷ་བབས་ཀྱི་བརྒྱུད་པ་
འགར་སྟོང་བཙན་ཡུལ་བཟུང་དང་། སྒོམ་སྟོན་བསོད་ནམས་རིན་ཆེན་སོགས་ཀྱི་རིགས་ལས་སོན་པའི་གོ་ས་ཟེའུ་སངས་ལྡིང་གི་རིགས་ལས་ཇོ་བོ་སྐྱབས་སུ་གྲགས་པའི་ཁྱིམ་བཙུན་སྦས་པའི་རྣལ་འབྱོར་
པ་ཞིག་དང་། ཡུམ་ཆེ་བཙན་འབྲུའི་རིགས་སུ་སོན་པ་སྤྲུལ་པའི་གཏེར་སྟོན་པདྨ་བདེ་ཆེན་གླིང་པའི་ལྕམ་སྲིང་རྡོ་རྗེ་མཚོ་ཞེས་རང་གྲོལ་གྱི་རྣལ་འབྱོར་མ་ཞིག་གི་སྲས་སུ་སྲིད་པ་ཉེ་བར་བཟུང་བའི་ཚུལ་
བསྟན༑ དོན་གྱིས་ནི་གནས་ཆེན་རི་བོ་བཀྲ་བཟང་གི་ཞིང་སྐྱོང་ཆེན་པོ་རྡོ་རྗེ་བྲག་བཙན་ཡིན་པར་བཞེད། གང་ལྟར་ཡང་གནས་ཆེན་དེ་ཉིད་ཀྱི་ནུབ་བྱང་དཔལ་གྱི་རི་བོའི་མགུལ་དུང་དཀར་གཡས་སུ་
འཁྱིལ་པས་མཚན་པའི་སའི་ཐིག་ལེར། སྐུའི་སྐྱེ་བ་སྔ་མ་གྲུབ་དབང་པདྨ་ནོར་བུ་སྐུ་བལྟམས་ནས་བགྲང་བྱ་ང་དགུ་འདས་པ། རྗེ་ཉིད་ཀྱི་སྐུ་ཞང་པདྨ་བདེ་ཆེན་གླིང་པ་སྐུ་བལྟམས་ནས་དགུང་གྲངས་སོ་
ལྔ་བཞེས་པའི་རབ་བྱུང་བཅུ་གཉིས་པའི་ནང་ཚན་ས་ཕོ་སྟག་གི་ལོའི་དཔྱིད་འབྲིང་བོད་ཟླ་བའི་དུས་ཚེས་དགེ་བར་སྐུ་བལྟམས། ཞག་བདུན་ཙམ་སོང་བ་ན་གཏེར་ཆེན་རིན་པོ་ཆེ་ཕེབས་ནས་འཆི་མེད་

ཚེའི་དབང་གནང་། ཡེ་ཤེས་ཆེན་པོས་བྱིན་གྱིས་བརླབས། རྡོ་རྗེ་ཚེ་དབང་ནོར་བུ་ཞེས་པའི་མཚན་གྱི་ཅོད་པན་དཔྱང་། ཟླ་ངོ་གསུམ་ཙམ་ནས་ཚིག་གི་བརྡ་འཕྲོད་པ་དང་། བདུན་ནས་དྲི་བ་དང་ལན་
འདེབས་པ་ལ་ཆགས་ཐོགས་མེད། མཁའ་འགྲོ་ཆོས་སྐྱོང་གིས་སྲུང་བའི་རྟགས་མཚན་གསལ། སྐུ་སྐྱེ་བ་སྔ་མའི་བག་ཆགས་ཐམས་ཅད་ཀྱང་རིམ་གྱིས་སད། ངེད་ནི་ནམ་མཁའི་སྙིང་པོ་ཡིན། །སྒྲུབ་
གནས་ལྷོ་བྲག་མཁར་ཆུ་ཡིན། །ཅེས་དང་། བདག་གྲུབ་ཆེན་པདྨ་ནོར་བུའོ་ཞེས་འཇིགས་པ་མེད་པའི་སེང་གེའི་སྒྲ་ཐོལ་བྱུང་དུ་བསྒྲགས། གཏེར་ཆེན་རིན་པོ་ཆེས་ཀྱང་གནུབས་ནམ་མཁའི་སྙིང་པོ་
དང་༑ གྲུབ་ཆེན་པདྨ་ནོར་བུ་དབྱེར་མེད་པའི་སྤྲུལ་པར་ངོས་བཟུང་ཞིང་། འགྲན་བྲལ་གྱི་སྐྱེས་བུ་ཆེན་པོ་རྩོད་མེད་གཅིག་ཏུ་ཡོང་བར་ལུང་བསྟན། སྐབས་དེ་རྣམས་སུ་སློབ་དཔོན་ཆེན་པོ་པདྨཱ་ཀ་རའི་
ཞལ་ཡང་ཡང་མཇལ། སྐུ་ཚེ་སྔ་མའི་ཡོངས་འཛིན་མང་པོའི་མཚན་གསལ་བར་སྟོན། དབང་སྐུར་ཆོས་འཆད། ཏིང་འཛིན་སྒོམ་པ། ཟབ་གཏེར་འདོན་ཅིང་གནས་སྒོ་འབྱེད་པ་སོགས་ཕལ་པའི་སྤྱོད་
ཡུལ་ལས་འདས་པའི་གཞོན་ནུ་རོལ་རྩེད་ཙམ་གྱིས་ཀྱང་དཔྱོད་ལྡན་རྣམས་ཡིད་རང་དབང་མེད་པར་འཕྲོག །གཞན་སེམས་མཁྱེན་པའི་མངོན་ཤེས་དང་། བདེ་གསལ་མི་རྟོག་པའི་ཉམས་མྱོང་རྩོལ་

༄༅། །མེད་དུ་ཤར་བ་སོགས་སྒོ་དུ་མ་ནས་དམ་པའི་སྐྱེས་བུའི་སྤྲུལ་པར་ཡོངས་སུ་གྲགས་ཀྱང་། སྐལ་བ་དམན་པ་འགའ་ཞིག་གི་ལོག་རྟོག་བསལ་བའི་ཕྱིར་གོང་མའི་དཔོན་རིས་སུ་གཏོགས་པ་བླ་མ་
ཀུན་བཟང་ཞེས་པ་ཞིག་གིས་རིག་འཛིན་སྟག་ཤམ་རྡོ་རྗེ་དང་། གཏེར་ཆེན་རོལ་པའི་རྡོ་རྗེ་ཟུང་ལ་ལུང་བསྟན་ཞུས་པ་འཁྲུལ་མེད་ཀྱི་གཟེངས་བསྟོད་གནང་བས་ཐེ་ཚོམ་གྱི་མུན་པ་དབྱིངས་སུ་སངས།
གང་ལྟར་ཡང་དགུང་ལོ་ལྔ་པར་ལྗགས་ཀློག་ཕུལ་བས་ཚེགས་མེད་དུ་མཁྱེན། དྲུག་པར་གཏེར་ཆེན་བླ་མ་ལས་ཟབ་གསང་རྫོགས་པ་ཆེན་པོའི་སྨིན་གྲོལ་གསན་པ་ནས་བཟུང་ཕལ་ཆེར་འབྲལ་མེད་དུ་
བཞུགས༑ དགུང་ལོ་བདུན་པར་རྡོ་རྗེ་གྲོ་ལོད་ཀྱི་ལས་བྱང་བློར་བཟུང་ཞིང་ཡི་དམ་མཛད་པས་བསྐྱེད་རིམ་གསལ་བརྟན་གྱད་དུ་གྱུར། བརྒྱད་པར་སངས་གླིང་གཏེར་བྱོན་ཐུགས་རྗེ་ཆེན་པོའི་རྒྱབ་ཆོས་
ཡང་གསང་འོད་དྲལ་གཟིགས་པས་གོ་བ་དཔྱིས་ཕྱིན་པར་འཁྲུངས་ཤིང་། གསང་སྔགས་སྤྱིའི་ལྟ་སྤྱོད་ལ་ངེས་པ་རྙེད། བཅུ་པར་མདོ་སྔགས་ལ་མཁྱེན་པ་རྒྱས་པས་དཔྱོད་ལྡན་གྱི་ཁེངས་པའི་སྤོབས་པ་
ཟིལ་གྱིས་མནན། བཅུ་གཅིག་པར་གཏེར་ཆེན་བླ་མ་ལས་རང་གཏེར་མཁའ་འགྲོ་སྙིང་ཏིག་གི་སྨིན་གྲོལ་ཟབ་རྒྱས་སུ་གསན་པས་གནས་ལུགས་ལ་འཕྲིག་ཚུད། མནལ་ལམ་ནམ་འདོད་དུ་ཟིན།

དྲེགས་པ་ཅན་གྱིས་སྲོག་སྙིང་ཕུལ། བཅུ་གཉིས་པར་རིག་འཛིན་འགྱུར་མེད་རྡོ་རྗེའི་ཐུགས་སྲས་ཨོ་རྒྱན་རྣམ་གྲོལ་ལས་སྔ་འགྱུར་མདོ་སྒྱུ་སེམས་གསུམ་གྱི་སྨིན་གྲོལ་སོགས་རྒྱ་ཆེར་གསན། ཁྱད་པར་
དགུང་གྲངས་བཅུ་གསུམ་བཞེས་སྐབས་གཏེར་ཆེན་བླ་མ་ལས་སྨར་ཚང་ལུགས་ཀྱི་ཕྱག་ཆེན་དང་། རང་གཏེར་རྫོགས་པ་ཆེན་པོའི་ཉམས་ཁྲིད་གནད་སྨིན་དུ་གསན་པས་རྟོགས་པའི་བོགས་ཐོན། ལོ་
དེའི་མཇུག་ཏུ་འཇང་ཆུ་རི་བཀྲ་དགོན་དུ་སྤྱན་དྲངས་ནས་གྲུབ་ཆེན་མཆོག་གི་སྤྲུལ་པའི་སྐུར་མངའ་གསོལ། རྗེ་དབོན་བླ་མ་སྐལ་བཟང་ཨོ་རྒྱན་བསྟན་འཛིན་ནས་བརྩེ་བས་བསྐྱངས། བཅུ་བཞི་པར་
ཀཿཐོག་རྒྱལ་སྲས་བསོད་ནམས་ལྡེ་བཙན་ཕྱོགས་དེར་ཕེབས། རྗེ་དབོན་བླ་མ་སྐལ་བཟང་ལས་བདུད་འདུལ་གཏེར་ཆོས་བཞུགས་སོ་འཚལ་དང་། རྩེ་ལེའི་བཀའ་འབུམ་སོགས་གསན། ཚུར་ཀློང་
གསལ་རྩ་གསུམ་སྐོར་གྱི་དབང་ལུང་ཡོངས་རྫོགས་གནང་བ་སོགས་ལེགས་པར་གསན་ཅིང་། རྒྱལ་སྲས་མཆོག་ནས་ཕྱི་མཐའ་གཟིགས་པའི་ཐུགས་ལ་ཤིན་ཏུ་བཏགས། བར་ཁྲོད་ལྷ་ཁང་དུ་རིག་
འཛིན་པདྨ་ཆོས་རྒྱལ་སྤྱན་དྲངས་ཤིང་བུམ་སྒྲུབ་བཙུགས་པའི་སྐབས་བླ་མ་སྐལ་བཟང་ནས་རྗེ་དེ་ཉིད་ཀྱི་གཏེར་གསར་ཤོག་སེར་ལས་ཕབ་གང་གྲུབ་གསན་པ་དང་མཉམ་དུ་གསན་བཞེས་དང་། ཟབ་

༄༅། །གསང་ཆོས་ཀྱི་བགྲོ་བས་དུས་འདའ་བར་མཛད། དགུང་གྲངས་བཅོ་ལྔ་པར་གཏེར་ཆེན་པདྨའི་ཞབས་ལས་ཕྱག་ཆེན་ཁྲིད་ཡང་བསྐྱར་དུ་གསན་པས་ཞི་གནས་ཀྱི་ཉམས་བརྟན་པོ་འཁྲུངས། སྐྱེ་
བདུན་སྒྲུབ་ཆེན་གྱི་གྲལ་དུའང་ཕེབས། བཅུ་དྲུག་པར་སླར་ཡང་གཏེར་ཆེན་བླ་མ་ལས་རྫོགས་ཆེན་སེམས་སྦྱོང་སྐོར་དང་། ཐབས་ལམ་ཟབ་མོའི་ཉམས་ཁྲིད་སྨིན་པར་བཞེས། ཡེ་ཤེས་འཕོ་བའི་
དབང་བསྐུར་བརྙེས། ཆུ་མོ་སྦྲུལ་ལོ་དེར་གཏེར་ཆེན་རིན་པོ་ཆེ་དགུང་གྲངས་ལྔ་བཅུ་རྩ་གཅིག་བཞེས་པའི་ཧོར་ཟླ་བཅུ་གཅིག་པའི་གནམ་སྟོང་ཐོ་རངས་དགོངས་པའི་ཆོས་དབྱིངས་སུ་ཐིམ་པའི་ཚེ་
དགོངས་རྫོགས་ཀྱང་བསྙེལ་མེད་དུ་བསྒྲུབ། ཐོས་བསམ་སྒོམ་པའི་གོ་ཆ་བརྟན་པོ་མཛད། བཅུ་བདུན་པར་སྐུ་མཚམས་བཅད་རྒྱ་ཅི་རིགས་གནང་། བཅོ་བརྒྱད་ལ་གཙང་ཁྲོ་སོགས་ཀྱི་གནས་མཇལ་
ལ་ཕེབས་ཤིང་རྟོགས་པའི་བོགས་དབྱུང་། གནམ་ཆོས་འགའ་ཞིག་བབ་ཀྱང་ཆེད་གཉེར་མ་མཛད། ཨོ་རྒྱན་རིན་པོ་ཆེས་འབྱུང་འགྱུར་ལུང་བསྟན། བཅུ་དགུར་གཏེར་ཆེན་བླ་མའི་སྒྲུབ་གནས་སེང་
ཁྲོམ་རི་ངོགས་སུ་ཐུགས་དམ་ལ་བཞུགས་པས། ཟབ་གཏེར་གྱི་བཀའ་ཐོབ་ཡོང་བའི་ངེས་ཤེས་འཁྲུངས་ཀྱང་རྟེན་འབྲེལ་འགའ་ཞིག་གིས་རྫས་གཏེར་ཙམ་ལས་ཕྱག་ཏུ་མ་སོན། ཉི་ཤུ་པར་དཔལ་གྱི་རི་

བཀྲར་བསྙེན་མཚམས་དམ་པོར་མཛད་པས་ཡི་དམ་གྱི་ལྷས་རྗེས་སུ་བཟུང་། བར་ཆད་ཀྱི་གེགས་ལས་གྲོལ། ཡེ་ཤེས་ཀྱི་མཁའ་འགྲོ་མ་ལས་ཟབ་མོའི་སྙན་བརྒྱུད་འགའང་གསན། ཉེར་གཅིག་པར་
སྟག་ཤམ་ནུས་ལྡན་པ་སོགས་ཀྱི་ཞལ་སློབ་སྦས་པའི་གྲུབ་དབང་སྐལ་བཟང་རིན་ཆེན་ལས་ཐབས་ལམ་གྱི་ཟབ་གནད་དང་། དྲག་སྔགས་ཀྱི་ཕྱག་བཞེས། གུར་དྲག་ཡེ་ཤེས་རབ་འབར་གྱི་དབང་ལུང་
སོགས་སྨིན་རྒྱས་སུ་གསན། ཡེ་ཤེས་མཁའ་འགྲོ་མཚོ་རྒྱལ་མས་ཞལ་ཡང་ཡང་བསྟན་ཅིང་བྱིན་གྱིས་བརླབས། གསང་བ་མཆོག་གི་དབང་བསྐུར་སྩལ། ལོ་དེའི་འཇུག་ཉི་མ་ཕུག་ཏུ་ཨོ་རྒྱན་རྣམ་གྲོལ་
ལས་དགོངས་འདུས་གསེར་ཆོས་ཀྱི་སྨིན་གྲོལ་རྫོགས་པར་གསན། སྣང་སེམས་དབྱེར་མེད་ཀྱི་དོན་མངོན་དུ་མཛད། ཉེར་གཉིས་པར་ཚོམ་ཆེན་དུ་ཟབ་ཁྲིད་ཐོག་མར་གསུངས། ཐབས་ལམ་ཟབ་མོའི་
ཉམས་བཞེས་གཏན་ལ་ཕབ། ཤིང་དགུ་གངས་རར་ཉམས་རྟོགས་ཀྱི་བོགས་དབྱུང་། མངོན་སྤྱོད་ཀྱི་ལྟས་བསྟན། ལོ་མཇུག་ཏུ་སྟག་ཕུ་སེའུ་ལུང་གི་དབེན་པར་འདུས་པ་བརྒྱ་ཕྲག་ཙམ་ལ་ཟབ་ཁྲིད་
སྩལ་བས་ཐམས་ཅད་ལ་ངོ་སྤྲོད་ཐེབས་པ་སོགས་ཁྲིད་ལམ་ལེགས་པ་བྱུང་། འདི་ནས་བཟུང་ཟབ་ཁྲིད་མང་དུ་མཛད་པར་སྣང་། ཙི་རོང་ཏིང་རི་རུ་རྒྱལ་སྲས་པདྨ་དབང་རྒྱལ་ལ་ཟབ་ལམ་རྩ་རླུང་གི་ཁྲིད་

༄༅། །སྨིན་པར་སྩལ། ཉེར་གསུམ་པར་རྗེ་ཉིད་ཀྱི་ཕྱི་མོ་ཡེ་ཤེས་མཁའ་འགྲོ་ཆེན་མོ་དེའང་སྐུ་གཤེགས་པའི་ཚུལ་བསྟན་པས་དགོངས་རྫོགས་ལེགས་པར་བསྒྲུབས། ཌཱ་ཀི་མས་སྐུ་ཚེ་ལ་བར་ཆད་
མེད་པའི་ལུང་བསྟན་སྩལ། ཉག་གཤིས་ཁ་དབེན་རྫོང་དུ་བཞུགས་སྐབས་དྲེགས་པ་རཱ་ཧུ་ལས་མི་བཟད་པའི་ཐོག་སེར་གྱི་ཆོ་འཕྲུལ་བསྟན་པས་ཡི་དམ་གྱི་གསལ་སྣང་དང་ལྟ་གདིངས་ཀྱི་ཟིལ་གྱིས་
མནན༑ རིག་འཛིན་རོལ་པའི་རྡོ་རྗེ་མཇལ་བར་ཕེབས་བཞེད་གནང་ནའང་གཞན་རྐྱེན་གྱིས་བཤོལ་པས་ལྕགས་བྱི་ལོ་དེ་ཉིད་ཀྱི་ནག་ཟླའི་ཉེར་གསུམ་རིག་འཛིན་བླ་མ་ཞི་བར་གཤེགས་སྐབས་ཡེ་ཤེས་
ཀྱི་སྐུས་རྗེས་སུ་བཟུང་བ་ཙམ་བྱུང་། གཏེར་ཆེན་དེ་ཉིད་དང་དངོས་སུ་མཇལ་ན་རྗེ་ཉིད་ལུས་མ་སྤངས་པར་མཁའ་སྤྱོད་དུ་གཤེགས་པའི་ལུང་བསྟན་ཡོད་པར་གྲགས། ལོ་དེའི་སྟོན་ཟུར་མང་རིག་འཛིན་
གསུང་རབ་རྒྱ་མཚོའི་དྲུང་སྨར་ཁམས་དབེན་རྫོང་སྒར་དུ་ཕེབས། ཕྱག་ཆེན་སྙན་བརྒྱུད་ཀྱི་ཁྲིད། རྡོ་རྗེ་འཆང་གི་དབང་བསྐུར། རྫོགས་ཆེན་གསང་བ་ཡེ་ཤེས་ཀྱི་ཐོད་རྒལ་ངོ་སྤྲོད་སོགས་དང་། རོལ་
རྡོར་གཅུང་ཨོ་རྒྱན་ལྷུན་གྲུབ་ལས་གཏེར་གསར་ཕྱག་རྡོར་དང་། སེང་གདོང་མའི་སྐོར་ཡོངས་རྫོགས་གསན། སྐབས་དེར་ཀུན་མཁྱེན་སི་ཏུ་རིན་པོ་ཆེའང་མཇལ་ཞིང་ཆོས་འབྲེལ་ཙམ་ནོས་ནས་ཕྱིར་

ཕེབས༑ ཉེར་བཞི་པར་ཅེམ་ཆེན་དགོན་དུ་བླ་མ་སྐལ་བཟང་དང་ཞལ་ལྷན་རྒྱས་མཛད། དབྱར་དུས་རྒྱལ་སྲས་ཆོས་སྐྱོང་དཔལ་ལྡན་སོགས་ལ་རྫོགས་པ་ཆེན་པོའི་སྨིན་ཁྲིད་བཏབ། ཀུན་མཁྱེན་ཀློང་
ཆེན་པས་ཞལ་བསྟན་ཅིང་རྗེས་སུ་གནང་བ་སྩལ། སྔགས་སྲུང་མས་ཕྲིན་ལས་སྒྲུབ་པར་གཡར་དམ་བཞེས། ཐུགས་དམ་བོགས་ཤིན་ཏུ་ཆེ་བར་འཁྲུངས། ཉེར་ལྔ་པ་ཡང་དེ་སྐོར་དུ་བཞུགས་ཏེ་སྒྲུབ་
ཆེན་དང་ཟབ་ཁྲིད་སོགས་ཕྲིན་ལས་བསྐྱངས། ཁྱད་པར་དྲག་པོ་མངོན་སྤྱོད་ཀྱི་ལས་ལ་རྟགས་ཐོན་པར་མཛད། ཉེར་དྲུག་ཆུ་ཡོས་ལོའི་ཆོ་འཕྲུལ་ཟླ་བར་ཀཿཐོག་ཏུ་ཕེབས། རྒྱལ་སྲས་རིན་པོ་ཆེ་
མཇལ༑ སྟག་ཤམ་པའི་ཐུགས་སྒྲུབ་ཞི་བ་དང་། རྩ་གསུམ་སྙིང་པོ་དོན་སྦྱོར་གྱི་དབང་ལུང་སོགས་ཟབ་ཆོས་གསན། རྗེ་ཉིད་ཀཿཐོག་རྡོ་རྗེ་གདན་གྱི་སེང་ཁྲིར་མངའ་གསོལ་ཞིང་བསྟན་པ་འཛིན་སྐྱོང་
སྤེལ་བར་གདམས་པ་ལ་བརྟེན། ཀཿཐོག་རིག་འཛིན་ཆེན་མོ་ཞེས་གངས་ཅན་གྱི་ལྗོངས་འདིར་རླུང་ལྟར་གྲགས་པའང་དོན་དེ་ལས་བྱུང་བར་གསལ། གང་ལྟར་ཡང་དམ་པ་རྣམ་གཉིས་ཐུགས་ཡིད་
གཅིག་འདྲེས་སུ་མཛད་ནས་རྒྱལ་ཁམས་ཕྱོགས་མེད་ལ་ཕེབས་རྒྱུའི་སྙན་ཞུ་དང་བཅས་ཐུགས་འཕྲེང་བཞིན་དུ་ཕྱིར་ཕེབས། ས་ག་ཟླ་བའི་ཚེས་ལྔ་ལ་རྒྱལ་སྲས་རིན་པོ་ཆེ་ཡང་གླ